[{"text_idx": "#000000", "text": "Fi di canu erioed. Wrth dyfu lan yn Aberaeron, roedd cerddoriaeth i\u2019w glywed yn barhaol yn y ty\u0302; naill ai Elvis, Tom Jones, Jim reeves, neu Ryan Davies a chantorion Cymraeg amrywiol. Y capel, cymanfa ganu, Yr Urdd, sioeau ysgol ac eisteddfodau. Odd mam yn chwarae\u2019r piano ac yn annog i fi harmoneiddio i emynau Cymraeg gyda hi. O ni\u2019n \u2018\u2019boy soprano\u2019\u2019 er mwyn Duw!"}, {"text_idx": "#000001", "text": "Beth bynnag, fe wnaeth y canu ddiflannu ar o\u0302l i fi adael ysgol a chartref. Doedd e ddim yn rhan o\u2019m mywyd i tra yn y coleg na naill ai wrth weithio yng Nghaerdydd. Yn hwyrach o lawer, oedden i wrth fy modd yn canu bach o karaoke a chanu o gwmpas y piano yn ystod ge\u0302m rygbi neu ryw ddigwyddiad, a hyd yn oed yn hwyrach, fel cyflwynydd tywydd S4C, fe nes i ganu a recordio gyda Gwenda Owen a Heather Jones, dwy eicon Gymreig. Nes i berfformio gyda\u2019r ddwy mewn cwpl o wyliau ac fe glywir y recordiau hynny ar Radio Cymru yn gyson hyd heddiw! Ond heblaw hynny, dyna fe."}, {"text_idx": "#000002", "text": "Wnaeth ymuno a\u0302 cho\u0302r erioed apelio. Wnaeth ymuno ag un o gorau Cymraeg Caerdydd, gyda\u2019u \u2018repertoire\u2019 glasurol a rhyw agwedd \u2018\u2019clicaidd\u2019\u2019, sicr ddim apelio!"}, {"text_idx": "#000003", "text": "Yna, un noson yn fy nhafarn leol, y Three Golden Cups ym Mro Morgannwg, roeddwn i\u2019n arwain achlysur a pharti ffarwel y perchnogion mewn bar gorlawn. Areithiau, cyflwyniadau, cerddoriaeth a barddoniaeth hyd yn oed! Tua diwedd y noson, es i i\u2019r ty\u0302 bach, i, wel, neud be ma dynion yn neud yn y ty\u0302 bach. Fyna oeddwn i, yn meindio fy musnes, ac mewn daeth y boi ma; tal a siaradus iawn (ma hwn yn swnio braidd yn amheus fi\u2019n gwybod!). \u2018\u2019 Llais da ti gwd boi. Ti di canu mewn co\u0302r erioed?\u2019\u2019 Chwerthin nes i a dweud nad oedd ymuno a\u0302 cho\u0302r erioed wedi apelio. \u2018\u2019Fi\u2019n canu gyda cho\u0302r meibion Pen-y-bont. Ddyle ti ddod draw. Barito\u0302n wyt ti fi\u2019n tybio\u2019\u2019."}, {"text_idx": "#000005", "text": "Gyda newidiadau a thorcalon gyrfaol, a diagnosis cancr y brostad, a hynny yn arwain at broblemau iechyd meddwl a phrinder hunan werth a hyder, ma\u2019r blynyddoedd diwethaf, a maddeuwch i fi am yr iaith, wedi bod yn gachlyd. Felly roedd angen rhywbeth arnai, heblaw am fynd i gerdded, i godi calon, i gyfarfod a\u0302 phobl eraill, a\u2019n sicr, gyda cherddoriaeth o bob math yn parhau i fod yn rhan bwysig o\u2019m mywyd, roedd mynd i ymarferion co\u0302r yn swnio\u2019n dda! \u2018\u2019Nai rhoi cynnig arni,\u2019\u2019 feddylies. \u2018\u2019Ai weld sut beth fydd e\u2019\u2019"}, {"text_idx": "#000006", "text": "A\u2019r ymweliad cyntaf honno, yn ymarferion co\u0302r meibion Pen-y-bont, yn neuadd Ysgol yn y dref, oedd un o\u2019r penderfyniadau gorau dwi di neud erioed. Ma fy niolch i fy ngwraig am berswadio fi i fynd yn y lle cyntaf, ac mae\u2019n debyg fod angen diolch i John Jones (ail denor) am gynnig y fath beth yn wreiddiol, er mai mewn ty\u0302 bach oeddem ni! Diolch John!"}, {"text_idx": "#000007", "text": "Felly pam ymuno a\u0302 cho\u0302r, a pham ymuno a\u0302 cho\u0302r meibion Pen-y-bont? Wel mae \u2018na chwyldro wedi bod yn agweddau tuag at ymuno a\u0302\u2019r co\u0302r lleol ac mae corau meibion yn arbennig, yn draddodiad Cymreig iawn. Mae\u2019r Cymry yn angerddol yngly\u0302n a\u0302 chanu. \u2018\u2019Mae \u2018na nifer o bethau i ddweud am Gymro\u2019\u2019 meddai\u2019r beirniad Milton Shulman, \u2018\u2019ond peidiwch a\u0302 bod yn ddigywilydd am ei lais\u2019\u2019. Co\u0302r meibion yw un o symbolau mwyaf trawiadol hunaniaeth Cymru. Mae \u2018na dros 80 o gorau meibion yng Nghymru ac nid ydynt yn debygol o ddiflannu; maen nhw yma i aros, yma o hyd, chwedl Dafydd Iwan. Dechreuwyd co\u0302r meibion Pen-y-bont yn Awst 1960 ag ystyrir y co\u0302r yn un o\u2019r gorau yn y wlad."}, {"text_idx": "#000008", "text": "Er hynny, fel pob co\u0302r mae\u2019n siw\u0302r, mae\u2019r pwyllgor yn ymwybodol iawn o\u2019r aelodau yn heneiddio, yn dioddef o salwch ac yn methu mynychu\u2019r ymarferion, ac o ganlyniad felly, sylwer ar niferoedd yn disgyn ac yn dirywio, ac yn anffodus, mae \u2018na fwy nag un co\u0302r yn ddiweddar wedi gorffen yn gyfan gwbl."}, {"text_idx": "#000009", "text": "Nid yw co\u0302r meibion Pen-y-bont yn agos i\u2019r sefyllfa honno diolch byth ond i ni yn edrych yn barhaol am aelodau newydd ac aelodau \u2018\u2019ifanc\u2019\u2019 yn arbennig, beth bynnag yw \u2018\u2019ifanc\u2019\u2019 y dyddiau yma."}, {"text_idx": "#000010", "text": "Felly dyma fy ape\u0302l i, ar ran y co\u0302r bendigedig yma a\u2019r pwyllgor gwych a gweithgar, ar gyfer dynion, o bob oedran, yn ardaloedd Pen-y-bont, Bro Morgannwg a\u2019r cyffiniau, i ddod draw i\u2019m hymarferion wythnosol. Nid oes unrhyw ddisgwyliad. Fydd na ddim gofyn i chi gael clyweliad na chanu solo. Gallwch eistedd yn gwrando am y tro cyntaf os hoffwch chi. Mae\u2019r co\u0302r yn canu popeth o Myfanwy i Elvis ac o emynau Cymraeg i ganeuon West End, ac yng Nghymraeg a Saesneg. Bydd y croeso yn gynnes. Bydd y gefnogaeth a\u2019r cymorth heb ei hail (gyda\u2019r Gymraeg, geirfa, y gerddoriaeth, iwnifform a chyfleodd niferus i ganu mewn ystod eang o achlysuron). Mae safon y ti\u0302m cerddorol yn arbennig. Ac wrth i\u2019r co\u0302r ddechrau canu, allai eich sicrhau y gwnewch chi deimlo rhyw ia\u0302s yn eich corff, yn union fel digwyddodd i mi y tro cyntaf."}, {"text_idx": "#000011", "text": "Mae \u2018na ymchwil wedi profi fod canu, a chanu mewn co\u0302r yn arbennig, yn gwneud i un deimlo\u2019n dda, wrth i\u2019r endorffins rhyddhau, yn arwain at gylchrediad gwell. Gall canu gryfhau\u2019r sustem imiwnedd, yn helpu ymladd yn erbyn salwch. Mae canu yn lleihau pwysau, yn cryfhau hunan hyder a hunan werth, yn helpu gyda cholled ac unigrwydd. Yn fwy na dim efallai, mae canu, naill ai mewn ymarferion, mewn priodasau, mewn cyngerdd mewn neuadd fawr, tafarn, eglwys neu mewn gw\u0302yl, yn ardderchog i\u2019r meddwl, y corff a\u2019r enaid. Coeliwch chi fi, mae\u2019r ymchwil a\u2019r dystiolaeth yma yn wir i gyd, ac fel nes i so\u0302n ar y cychwyn, un o\u2019r pethau gorau, mwyaf buddiol dwi erioed di wneud, yw ymuno a\u0302\u2019r grw\u0302p o ddynion arbennig yma. Ddyliwn i wedi ymuno yn gynt o lawer!"}, {"text_idx": "#000012", "text": "Felly chi ddynion, fel gwnaeth fy ngwraig grybwyll wrtha i, rhowch gynnig arni! Mae\u2019r co\u0302r yn ymarfer pob nos Iau rhwng 7.30 a 9.30 yn neuadd ysgol Oldcastle ym Mhen-y-bont (CF31 3ED); mae \u2018na nifer fawr o gyngherddau ag achlysuron ar y gweill yn barod ar gyfer eleni a 2024, ac fe hoffwn eich gwahodd i ddod draw a gweld dros eich hun. Wnewch chi ddim difaru!"}, {"text_idx": "#000013", "text": "We use the Stripe payment portal which guarantees encrypted secure payments."}]